b'\n_START_ARTICLE_\nSekemib\n_START_SECTION_\nViri s Sekemibovim imenom\n_START_PARAGRAPH_\nSekemibovo ime je znano z odtisov pe\xc4\x8datnikov in napisov na posodah iz alabastra in bre\xc4\x8de, ki so jih odkrili na vhodu v Peribsenovo grobnico v Abidosu, podzemnih galerijah D\xc5\xbeoserjeve stopni\xc4\x8daste piramide v Sakari in na enem najdi\xc5\xa1\xc4\x8du na Elefantini._NEWLINE_Sekemibovo serek ime je nenavadno, ker je prvo v egip\xc4\x8danski zgodovini, ki je raz\xc5\xa1irjeno z okrasnim pridevkom. Poleg prvega imena, Sekhem-ib, je na ve\xc4\x8d pe\xc4\x8datih in kamnitih posodah v sereku tudi pridevek Perenma\xc2\xb4at. Sekemib je uporabljal obe obliki imena, enostavno Horovo ime in dvojno ime. Egiptologi, med njimi Herman te Velde in Wolfgang Helck, domnevajo, da je za\xc4\x8del dvojno ime uporabljati po razpadu Egipta v dve neodvisni dr\xc5\xbeavi. Zdi se, da je posku\xc5\xa1al umiriti politi\xc4\x8dno stanje, ki je v tistem \xc4\x8dasu prevladovala v Egiptu. Dvojno ime je uporabljal tudi njegov naslednik Kasekemvi. Slednji je razen dvojnega imena nad svoj serek kot za\xc5\xa1\xc4\x8ditno bo\xc5\xbeanstvo poleg Hora postavil \xc5\xa1e Seta, s \xc4\x8dimer je posku\xc5\xa1al vzpostaviti mir in spravo med Gornjim in Spodnjim Egiptom.\n_START_SECTION_\nIdentiteta\n_START_PARAGRAPH_\nSekemibova osebnost je \xc5\xa1e vedno predmet raziskav in razprav, ker protislovne najdbe omogo\xc4\x8dajo veliko prostora za razli\xc4\x8dne razlage in teorije._NEWLINE_Egiptologi, med njimi Walter Bryan Emery, Kathryn A. Bard in Flinders Petrie, so prepri\xc4\x8dani, da je istoveten s faraonom Peribsenom, ki je svoje ime povezal tudi z bogom Setom in morda vladal samo v Gornjem Egiptu. Emery, Bard in Petrie svojo trditev podpirajo z ve\xc4\x8d glinastimi pe\xc4\x8dati, ki so jih odkrili na vhodu v Peribsenovo grobnico. Sekemibove grobnice \xc5\xa1e niso odkrili._NEWLINE_Egiptologi, med njimi Hermann Alexander Schl\xc3\xb6gl, Wolfgang Helck, Peter Kaplony in Jochem Kahl, njihovo trditev spodbijajo in trdijo, da sta bila Sekemib in Peribsen razli\xc4\x8dni osebi. Slednji poudarjajo, da so bili pe\xc4\x8dati odkriti samo na vhodu v Peribsenovo grobnico in da nista njuni imeni napisani skupaj na nobenem napisu. Razen tega primerjajo najdbe s slonoko\xc5\xa1\xc4\x8denimi etiketami faraona Hotepsekemvija, ki so jih na\xc5\xa1li na vhodu v Kaajevo grobnico. Schl\xc3\xb6gl, Helck, Kaplony in Kahl so prepri\xc4\x8dani, da so Sekemibovi pe\xc4\x8dati samo dokaz, da je Sekemib pokopal Peribsena._NEWLINE_Egiptologa Toby Wilkinson in Helck domnevata, da sta bila Sekemib in Peribsen v sorodu. Njuna teorija temelji na napisih na kamnitih posodah in odtisih pe\xc4\x8datnikov, ki so tipografsko in slovni\xc4\x8dno podobni. Na Peribsenovih posodah, na primer, pi\xc5\xa1e ini-setjet (davek ljudstva Setroe), na Sekemibovih pa ini-chasut (davek pu\xc5\xa1\xc4\x8davskih nomadov). Drugo povezavo med Peribsenom in Sekemibom ka\xc5\xbeeta njuni serek imeni, ker obe vsebujeta zloga  per in ib._NEWLINE_Egiptologi, na primer Helck, istovetijo Sekemiba s faraonom z ramze\xc5\xa1kim kartu\xc5\xa1nim imenom Veneg, Peribsena pa z Senedom. Podobno razmi\xc5\xa1lja tudi Dietrich Wildung, ki Sekemiba istoveti s faraonom z nebti imeom Veneg-Nebti, Peribsena pa s Senedom.\n_START_SECTION_\nVladanje\n_START_PARAGRAPH_\nArheolo\xc5\xa1ke najdbe ka\xc5\xbeejo, da je Sekemib vladal samo v Gornjem Egiptu. Njegovo kraljestvo se je verjetno raztezalo od Omba do otoka Elefantina, kjer je Peribsen ustanovil novo upravno sredi\xc5\xa1\xc4\x8de z nazivom \xc2\xbbBela zakladnica\xc2\xab Natan\xc4\x8den datum in vzrok za razcep kraljestva sta \xc5\xa1e vedno predmet razprav egiptologov in zgodovinarjev.\n_START_SECTION_\nZagovorniki teorije razdeljene dr\xc5\xbeave\n_START_PARAGRAPH_\nEgiptologi Wolfgang Helck, Nicolas Grimal, Hermann Alexander Schl\xc3\xb6gl in Francesco Tiradritti so prepri\xc4\x8dani, da sta Nine\xc4\x8der, tretji faraon Druge dinastije, in njegov predhodnik Peribsen nasledila kraljestvo, ki je trpelo zaradi preobse\xc5\xbene in prezapletene dr\xc5\xbeavne uprave, zato se je Nine\xc4\x8der odlo\xc4\x8dil, da bo Egipt razdelil med svoja sinova oziroma naslednika v upanju, da bo v tak\xc5\xa1nih razmerah dve dr\xc5\xbeavi la\xc5\xbee upravljati kot eno samo. Ker artefakti iz njune vladavine ka\xc5\xbeejo, da sta on in njegov sodobnik Peribsen vladala samo v Gornjem Egiptu, se poraja vpra\xc5\xa1anje, kdo je takrat vladal v Spodnjem Egiptu. Zaporedje vladarjev od Seneda dalje se na ramze\xc5\xa1kih seznamih kraljev razlikuje od drugih seznamov. Razlike bi lahko nastale zato, ker Sakarski in Torinski seznam kraljev sledita memfi\xc5\xa1kemu izro\xc4\x8dilu in omenja samo memfi\xc5\xa1ke vladarje. Abido\xc5\xa1ki seznam kraljev pa se naslanja na tinitsko izro\xc4\x8dilo in omenja samo tinitske vladarje. Do faraona Seneda so vsi posmrtni seznami kraljev med seboj usklajeni, za njim pa Sakarski in Torinski seznam omenjata tri naslednike: Neferkareja, Neferkasokarja in Hud\xc5\xbeefo I., Abido\xc5\xa1ki seznam pa te tri vladarje presko\xc4\x8di in na prvo mesto postavi Kasekemvija, katerega imenuje D\xc5\xbead\xc5\xbeaj. Egiptologi domnevajo, da so neskladja posledica delitve egip\xc4\x8danske dr\xc5\xbeave v obdobju Druge dinastije._NEWLINE_Dodatne te\xc5\xbeave povzro\xc4\x8dajo Horova in nebti imena razli\xc4\x8dnih kraljev na napisih v Veliki ju\xc5\xbeni galeriji nekropole faraona D\xc5\xbeoserja (Tretja dinastija) v Sakari. Napisi na kamnith posodah omenjajo kralje Nubneferja, Veneg-Nebtija, Hor Baja, Hora Pti\xc4\x8da in Hor Saja. Vsi ti vladarji so omenjeni samo nekajkrat, kar ka\xc5\xbee, da nobeden ni vladal prav dolgo. Sneferka bi lahko bili identi\xc4\x8den s Kaajem ali njegovim kratkotrajnim naslednikom. Veneg bi lahko bil istoveten z ramze\xc5\xa1kim Vad\xc5\xbeenesom, kralji Nubnefer, Pti\xc4\x8d in Sa pa ostajajo skrivnostni, ker se ne pojavijo nikjer drugje kot v Sakari, \xc5\xa1tevilo z njimi povezanih najdb pa je zelo omejeno. Schl\xc3\xb6gl, Helck in Peter Kaplony predpostavljajo, da Nubnefer, Sa in Pti\xc4\x8d ustrezajo vladarjem do Peribsena in Sekemiba, ki so vladali v Spodnjem Egiptu, slednja pa sta vladala v Gornjem Egiptu._NEWLINE_Nekaj egiptologov, na primer Barbara Bell, je prepri\xc4\x8danih, da je v tistem obdobju Egipt prizadela gospodarska katastrofa, morda  lakota ali dolgotrajna su\xc5\xa1a. Nine\xc4\x8der je zato, da bi katastrofo la\xc5\xbee obvladoval, razdelil kraljestvo v dve neodvisni kraljestvi, ki bi se po normalizaciji stanja spet zdru\xc5\xbeili. Bellova svojo teorijo podpira z napisom na Kamnu iz Palerma, na katerem zapisi o Nilovih poplavah ve\xc4\x8d let ka\xc5\xbeejo na nizke vodostaje._NEWLINE_Novemu politi\xc4\x8dnemu stanju so se prilagodili tudi uradni\xc5\xa1ki nazivi pisarjev, varuhov pe\xc4\x8data in nadzornikov. Naziv \xc2\xbbkraljevi pe\xc4\x8datar\xc2\xab, na primer, se je spremenil v \xc2\xbbpe\xc4\x8datar kralja Gornjega Egipta\xc2\xab. Dr\xc5\xbeavna uprava po Peribsenu in Sekemibu ka\xc5\xbee na jasno definirano hierarhijo, na primer: zakladnica \xe2\x86\x92 pokojninski urad \xe2\x86\x92  lastnina \xe2\x86\x92 vinogradi  \xe2\x86\x92 zasebni vinogradi. _NEWLINE_Kralju Kasekemviju, zadnjemu iz Druge dinastije, je uspelo ponovno zdru\xc5\xbeiti oba Egipta. Obe dr\xc5\xbeavni zakladnici je zdru\xc5\xbeil in eno in jo podredil novemu administrativnemu sredi\xc5\xa1\xc4\x8du  \xc2\xbbKraljeva hi\xc5\xa1a\xc2\xab.\n_START_SECTION_\nNasprotniki teorije razdeljene dr\xc5\xbeave\n_START_PARAGRAPH_\nDrugi egiptologi, med njimi Michael Rice, Francesco Tiradritti in Wolfgang Helck, so prepri\xc4\x8dani, da delitve Egipta ni bilo in da sta bila Sekemib in Peribsen razli\xc4\x8dna in neodvisna vladarja. Domnevna delitev je bila bolj birokratske narave in je vklju\xc4\x8devala spremembe nazivov visokih dr\xc5\xbeavnih uradnikov. Kralj Nine\xc4\x8der (ali Peribsen) se je morda odlo\xc4\x8dil, da bo omejil mo\xc4\x8d uradnikov in je dr\xc5\xbeavno birokracijo razdelil na dva lo\xc4\x8dena oddelka. Tak\xc5\xa1no dejanje ne bi bilo nobena izjema, saj se v zgodovini Egipta zgodilo ve\xc4\x8dkrat, zlasti v poznih dinastijah. _NEWLINE_Znanstveniki poudarjajo tudi to, da so dobro ohranjene mastabe v Sakari pripadale visokim uradnikom, kot sta bila na primer Ruaben in Nefer-Setek. Vse mastabe so iz Nine\xc4\x8derjeve in Kasekemvijeve vladavine, se pravi iz Druge dinastije. Arheolo\xc5\xa1ke najdbe, stanje mastab in njihova arhitektura so po mnenju egiptologov dokaz, da so se pogrebni kulti kraljev in plemstva neokrnjeno nadaljevali skozi celo dinastijo. \xc4\x8ce je to res, njihovo dobro stanje ni skladno s teorijo o dr\xc5\xbeavljanski vojni in gospodarskih problemih med Peribsenovo vladavino. Rice, Tiradritti in Helck menijo, da je Nine\xc4\x8der zaradi zasebnih ali politi\xc4\x8dnih razlogov zapustil razdeljeno kraljestvo in da so delitev formalno sprejeli njegovi nasledniki iz Druge dinastije_NEWLINE_Znanstveniki, kot so Herman Te Velde, I.E.S. Edwards in Toby Wilkinson, verjamejo napisom na Kamnu letopisov Pete dinastije, plo\xc5\xa1\xc4\x8di iz \xc4\x8drnega bazalta, na katerih so zelo podrobni seznami kraljev in tudi ka\xc5\xbeejo, da delitva kraljestva ni bilo. Na kamnu so kralji zapisani z njihovimi Horovimi, zlatimi in kartu\xc5\xa1nimi imeni, katerim je na koncu pripisano ime njihove kraljevske matere. Na seznamu so tudi pravokotna okenca z letnimi dogodki od njihovega kronanja do smrti. Najslavnej\xc5\xa1i fragmenti te plo\xc5\xa1\xc4\x8de se imenujejo Kamen iz Palerma in Kamen iz Kaira. Na Kamnu iz Kaira je vrstici IV ohranjen seznam dogodkov v zadnjih devetih letih Nine\xc4\x8derjeve bladavine, vendar je ve\xc4\x8dina besedila ne\xc4\x8ditljiva. Na Letopisnem kamnu ni absolutno nobenih znakov o delitvi Egip\xc4\x8danskega kraljestva. Barta, TeVelde, Wilkinson in Edwards trdijo, da je teorija o delitvi dr\xc5\xbeave nevzdr\xc5\xbena. Zgleda, da sta bolj verjetni reorganizacija dr\xc5\xbeavne uprave ali razdelitev duhovni\xc5\xa1kih sekt._NEWLINE_Ko je egiptolog Stephan Seidlmayer ponovno prera\xc4\x8dunal vodostaje Nila, je bila zavrnjena je tudi Bellina teorija o su\xc5\xa1i. Seidlmayer je dokazal, da so bile Nilove poplave od Nine\xc4\x8derjeve vladavine do konca Starega kraljestva normalne. Bellova je verjetno spregledala, da so na Kamnu iz Palerma samo zapisi nilometrov v okolici Memfisa  in ne ob celem toku reke. Vsaka dolgoletna su\xc5\xa1a je zato izklju\xc4\x8dena._NEWLINE_Z glinastih pe\xc4\x8datov so znana imena treh uradnikov iz Sekemibove vladavine: Nebhotepa, Iniknuma in Mapermina. Iniknum bi lahko bil uradnik iz kasnej\xc5\xa1ega obdobja, morda iz D\xc5\xbeoserjevega ali Sanaktovega.\n_START_SECTION_\nGrob\n_START_PARAGRAPH_\nMesto Sekemibovega pokopa ni znano. \xc4\x8ce je bil ista oseba kot Peribsen, je bil pokopan v grobnici P v Abidosu. \xc4\x8ce ne, je bil pokopan nekje v Sakari.'